b'\n_START_ARTICLE_\nAsediul de la Bari\n_START_PARAGRAPH_\nAsediul asupra Bari a avut loc \xc3\xaentre 1068 \xc8\x99i 1071, atunci c\xc3\xa2nd for\xc8\x9bele italo-normande, aflate sub comanda lui Robert Guiscard, au asediat ora\xc8\x99ul Bari, principala for\xc4\x83rea\xc8\x9b\xc4\x83 a bizantinilor din Italia \xc8\x99i capitala catepanatului Italiei. Asediul a \xc3\xaenceput \xc3\xaen 5 august 1068, iar Bari a fost capturat \xc3\xaen 16 aprilie 1071, c\xc3\xa2nd Robert Guiscard a p\xc4\x83truns \xc3\xaen cetate, pun\xc3\xa2nd cap\xc4\x83t prezen\xc8\x9bei bizantine \xc3\xaen sudul Italiei.\n_START_SECTION_\nContextul\n_START_PARAGRAPH_\nP\xc3\xa2n\xc4\x83 \xc3\xaen 1060, doar c\xc3\xa2teva ora\xc8\x99e costiere din Apulia se mai aflau sub st\xc4\x83p\xc3\xa2nirea Bizan\xc8\x9bului: pe parcursul deceniilor anterioare, normanzii \xc3\xae\xc8\x99i extinseser\xc4\x83 posesiunile din sudul Italiei, iar acum \xc3\xae\xc8\x99i fixaser\xc4\x83 ca obiectiv alungarea complet\xc4\x83 a bizantinilor din Peninsula Italic\xc4\x83, \xc3\xaenainte de a se concentra asupra cuceririi Siciliei, pe atunci aflat\xc4\x83 \xc3\xaen mod predominant sub domina\xc8\x9bia islamic\xc4\x83._NEWLINE_Numeroase unit\xc4\x83\xc8\x9bi militare au fost chemate din Sicilia \xc8\x99i, sub conducerea contelui Godefroi de Conversano, au supus Otranto asediului.\n_START_SECTION_\nAsediul\n_START_PARAGRAPH_\nUrm\xc4\x83toarea mi\xc8\x99care a constituit-o sosirea lui Robert Guiscard, cu un mare num\xc4\x83r de trupe, care au \xc3\xaenceput asedierea asupra bizantinilor din Bari \xc3\xaen 5 august 1068. \xc3\x8en\xc4\x83untrul ora\xc8\x99ului erau dou\xc4\x83 partide: unul care \xc3\xae\xc8\x99i dorea men\xc8\x9binerea supunerii fa\xc8\x9b\xc4\x83 de Bizan\xc8\x9b, iar cel\xc4\x83lalt care manifesta simpatii pro-normande. Atunci c\xc3\xa2nd trupele normande s-au apropiat, gruparea pro-bizantin\xc4\x83 a avut c\xc3\xa2\xc8\x99tig de cauz\xc4\x83, iar localnicii au \xc3\xaenchis por\xc8\x9bile cet\xc4\x83\xc8\x9bii \xc8\x99i au trimis o ambasad\xc4\x83 la \xc3\xaemp\xc4\x83ratul Roman Diogenes pentru a ob\xc8\x9bine de la acesta sprijin militar. Negocierile propuse de Robert au fost respinse._NEWLINE_\xc3\x8entre timp, \xc3\xaen octombrie, Otranto a fost cucerit, \xc3\xaens\xc4\x83 la Bari atacurile normande asupra zidurilor erau \xc3\xaen mod repetat respinse de c\xc4\x83tre bizantini. Robert a hot\xc4\x83r\xc3\xa2t blocarea portului ora\xc8\x99ului cu ajutorul unui pod fortificat pentru a pre\xc3\xaent\xc3\xa2mpina orice posibil sprijin. Cu toate acestea, bizantinii au distrus podul \xc8\x99i au izbutit s\xc4\x83 men\xc8\x9bin\xc4\x83 o leg\xc4\x83tur\xc4\x83 cu Bizan\xc8\x9bul._NEWLINE_\xc3\x8emp\xc4\x83ratul Roman al IV-lea a numit un nou catepan, Avartuteles, c\xc4\x83ruia i-a pus la dispozi\xc8\x9bie o flot\xc4\x83, care s\xc4\x83 transporte trupe \xc8\x99i provizii pentru asedia\xc8\x9bii din Bari. Flota bizantin\xc4\x83 a ajuns \xc3\xaen cetate la \xc3\xaenceputul anului 1069, \xc3\xaens\xc4\x83 \xc3\xaentre timp armata bizantin\xc4\x83 de uscat a fost \xc3\xaenfr\xc3\xa2nt\xc4\x83 de c\xc4\x83tre normanzi, ace\xc8\x99tia din urm\xc4\x83 ocup\xc3\xa2nd Gravina \xc8\x99i Obbiano. Robert nu a revenit imediat dup\xc4\x83 aceea la Bari, el trec\xc3\xa2nd \xc3\xaen ianuarie 1070 la Brindisi, pentru a sprijini for\xc8\x9bele normande care asediau aceas fort\xc4\x83rea\xc8\x9b\xc4\x83 de coast\xc4\x83. Brindisi a capitulat \xc3\xaen toamna lui 1070._NEWLINE_Situa\xc8\x9bia din Bari a devenit critic\xc4\x83, iar popula\xc8\x9bia suferea de foamete. Avartuteles a pus la cale un complot care s\xc4\x83 conduc\xc4\x83 la asasinarea lui Robert, \xc3\xaens\xc4\x83 patricius-ul bizantin Guideliku a e\xc8\x99uat \xc3\xaen aceast\xc4\x83 tentativ\xc4\x83. O delega\xc8\x9bie a cet\xc4\x83\xc8\x9benilor i-a solicitat catepanului \xc3\xaembun\xc4\x83t\xc4\x83\xc8\x9birea ap\xc4\x83r\xc4\x83rii ora\xc8\x99ului, altminteri amenin\xc8\x9b\xc3\xa2nd cu supunerea fa\xc8\x9b\xc4\x83 de normanzi. Avartuteles a trimit o nou\xc4\x83 ambasad\xc4\x83 la Constantinopol, ob\xc8\x9bin\xc3\xa2nd trimiterea unei flote, care a sosit la Bari cu provizii. Atunci c\xc3\xa2nd gr\xc3\xa2nele s-au epuizat, un grup de cet\xc4\x83\xc8\x9beni au cerut din nou catepanului s\xc4\x83 \xc3\xael implore pe \xc3\xaemp\xc4\x83ratul bizantin s\xc4\x83 trimit\xc4\x83 c\xc3\xa2t mai repede cu putin\xc8\x9b\xc4\x83 o armat\xc4\x83._NEWLINE_Roman al IV-lea, ai c\xc4\x83rui generali fuseser\xc4\x83 \xc3\xaen mod constant \xc3\xaenfr\xc3\xa2n\xc8\x9bi de c\xc4\x83tre normanzi \xc8\x99i av\xc3\xa2nd pu\xc8\x9bine trupe la dispozi\xc8\x9bie, a trimis totu\xc8\x99i 20 de vase sub comanda unui anume Gocelin, un normand rebel care g\xc4\x83sise ad\xc4\x83post la Constantinopol. \xc8\x98tefan Pateran, numit ca nou catepan de Italia, se afla la bord. Totu\xc8\x99i, normanzii au interceptat vasele bizantine \xc3\xaen largul Bari-ului \xc8\x99i le-au \xc3\xaempr\xc4\x83\xc8\x99tiat. Marinarii normanzi au identificat nava lui Gocelin \xc8\x99i, \xc3\xaen pofida pierderii a 150 de oameni, l-au capturat; \xc3\xaen schimb, \xc8\x98tefan a reu\xc8\x99it s\xc4\x83 ajung\xc4\x83 \xc3\xaen Bari. Cur\xc3\xa2nd, el a recunoscut c\xc4\x83 ap\xc4\x83rarea devenise imposibil\xc4\x83; un nobil local, Argyritsos, a fost trimis s\xc4\x83 negocieze cu normanzii. Ace\xc8\x99tia au oferit condi\xc8\x9bii acceptabile, iar Bari a capitulat \xc3\xaen aprilie 1071.\n_START_SECTION_\nUrm\xc4\x83rile\n_START_PARAGRAPH_\n\xc8\x98tefan Pateran a fost ini\xc8\x9bial aruncat \xc3\xaen \xc3\xaenchisoare, \xc3\xaens\xc4\x83 ulterior s-a \xc3\xaentors la Constantinopol, al\xc4\x83turi de al\xc8\x9bi bizantini supravie\xc8\x9buitori._NEWLINE_Odat\xc4\x83 cu c\xc4\x83derea Bari, prezen\xc8\x9ba bizantin\xc4\x83 \xc3\xaen sudul Italiei a luat sf\xc3\xa2r\xc8\x99it, dup\xc4\x83 536 de ani. Peste circa 85 de ani, \xc3\xaemp\xc4\x83ratul Manuel I Comnen va avea o \xc3\xaencercare de recucerire a sudului Italiei \xc3\xaen 1156-1158, \xc3\xaens\xc4\x83 tentativa va e\xc8\x99ua.'